Rīgā

|  |  |
| --- | --- |
| Datums skatāms laika zīmogā | Nr. 18/TA-720 |
| Uz 24.03.2021. | Nr. Nr. 111.9/8-27-13/21 |

Saeimas Tautsaimniecības, agrārās,

vides un reģionālās politikas komisijai

Jēkaba iela 11,

Rīga, LV-1811

saeima@saeima.lv

Par regulējumu Baltijas jūras un

Rīgas jūras līča piekrastes aizsargjoslai

Ministru kabinets ir saņēmis Saeimas Tautsaimniecības, agrārās, vides un reģionālās politikas komisijas (turpmāk – komisija) 2021. gada 24. marta vēstuli Nr. 111.9/8-27-13/21 par regulējumu Baltijas jūras un Rīgas jūras līča piekrastes aizsargjoslai, kurā Ministru kabinets tiek aicināts izvērtēt jautājumus, kas saistīti ar priekšlikumiem veikt grozījumus Aizsargjoslu likuma (turpmāk – Likums) 6. pantā un izslēgt prasību krasta kāpu aizsargjoslā ciemu teritorijā iekļaut īpaši aizsargājamos biotopus, un, ja nepieciešams, veikt izmaiņas normatīvajos aktos vai izstrādāt jaunus normatīvos aktus, kas sistēmiski risinātu un ieviestu tiesisko noteiktību Baltijas jūras un Rīgas jūras līča krasta kāpu zonas regulējumā, sabalansējot vides aizsardzības, saimnieciskās darbības, vietējās sabiedrības un visas sabiedrības kopumā intereses un iespējas izmantot piejūras zonu.

Baltijas jūras un Rīgas jūras līča piekrastes aizsardzības mērķis ir visplašākajā nozīmē aizsargāt un saglabāt attiecīgajā teritorijā esošās dabas un ar to saistītās vērtības un vienlaikus nodrošināt, ka visa sabiedrība tās ilgtermiņā var baudīt (Senāta 2020. gada 31. marta sprieduma lietā Nr. SKA 139/2020 (ECLI:LV:AT:2020:0331.A420219715.6.S) 12. punkts, 2020. gada 28. maija sprieduma lietā Nr. SKA-163/2020 (ECLI:LV:AT:2020:0528.A420144516.5.S) 13. punkts). Šīs teritorijas aizsardzību primāri paredz Likums un konkrēti – tā normas, kas noteic Baltijas jūras un Rīgas jūras līča piekrastes aizsargjoslas izveidošanas tiesisko pamatu un aprobežojumus tajā.

Likuma 6. panta pirmā daļa noteic Baltijas jūras un Rīgas jūras līča piekrastes aizsargjoslas izveides mērķi – samazināt piesārņojuma ietekmi uz Baltijas jūru, saglabāt meža aizsargfunkcijas, novērst erozijas procesu attīstību, aizsargāt piekrastes ainavas, nodrošināt piekrastes dabas resursu, arī atpūtai un tūrismam nepieciešamo resursu un citu sabiedrībai nozīmīgu teritoriju saglabāšanu un aizsardzību, kā arī līdzsvarotu un ilgstošu izmantošanu. Judikatūrā ir nostiprināts, ka šī mērķa kontekstā jebkura likuma norma attiecībā uz aizsargjoslu būtu jāinterpretē pēc iespējas tādā veidā, kas nodrošinātu vides aizsardzību, tā, piemēram, Latvijas Republikas Augstākās tiesas Senāta Administratīvo lietu departamenta 2010. gada 16. aprīļa spriedumā lietā Nr. SKA-37/2010 un Administratīvās apgabaltiesas 2009. gada 5. maija spriedumā lietā Nr. A424295062009 norādīts, ka "aizsargjoslas noteikšanai neapšaubāmi ir ekoloģisks mērķis – aizsargāt Baltijas jūras un Rīgas jūras līča piekrasti no antropogēno faktoru ietekmes, un šā mērķa kontekstā jebkura likuma norma attiecībā uz aizsargjoslu būtu jāinterpretē pēc iespējas tādā veidā, kas nodrošinātu vides aizsardzību".

Lai nodrošinātu Likuma 6. panta pirmajā daļā noteiktā mērķa sasniegšanu, 6. panta otrajā daļā noteikts minimālais Baltijas jūras un Rīgas jūras līča krasta kāpu aizsargjoslas (turpmāk – krasta kāpu aizsargjosla) platums. Aizsargjoslu likuma 6. panta otrās daļas 1. punkts noteic, ka krasta kāpu aizsargjoslas platums ir atkarīgs no kāpu zonas platuma, bet nav mazāks par 300 metriem sauszemes virzienā, skaitot no vietas, kur sākas dabiskā sauszemes veģetācija. Vienlaikus Likuma 6. panta otrās daļas 1. punkta "b" apakšpunktā ietverts izņēmums, kas noteic, ka ciemos, kuru robežas ir apstiprinātas Likuma 67. pantā paredzētajā kārtībā un noteiktas vietējās pašvaldības teritorijas plānojumā, krasta kāpu aizsargjoslas platums nav mazāks par 150 metriem, obligāti tajā iekļaujot īpaši aizsargājamos biotopus.

Pieņemot Likumu 1997. gadā[[1]](#footnote-2), krasta kāpu aizsargjosla visā Latvijas piekrastē bija noteikta ne mazāk kā 300 m plata. 2003. gadā, lai veicinātu piekrastes apdzīvoto vietu ilgtspējīgu attīstību un vienlaikus nodrošinātu dabas vērtību saglabāšanu, Likumā tika iekļauts izņēmums, kas pieļauj krasta kāpu aizsargjoslas samazināšanu pilsētās un ciemos līdz 150 m, obligāti iekļaujot īpaši aizsargājamus biotopus[[2]](#footnote-3). Tas nodrošināja, ka tiks saglabātas līdz likuma stāšanās spēkā brīdim neapbūvētās teritorijas, ņemot vērā, ka vides un dabas resursu aizsardzības aizsargjoslu galvenais uzdevums ir samazināt vai novērst antropogēnās negatīvās iedarbības ietekmi.

Samazinot krasta kāpu aizsargjoslas minimālo platumu un izslēdzot no tās īpaši aizsargājamos biotopus, tiktu pieļauta antropogēnās slodzes palielināšana teritorijās (īpaši aizsargājamos piejūras biotopos), kas no dabas aizsardzības viedokļa vērtējamas kā ļoti jutīgas, trauslas. Būvniecība ir tā antropogēnā iedarbība, kuras ierobežošana, lai atbilstoši sabiedrības interesēm saglabātu tīru, ilgtspējīgu vidi Baltijas jūras piekrastē, ir absolūti leģitīma. Krasta kāpu aizsargjoslas sašaurināšanas rezultātā tiktu degradēti sabiedrībai pieejamie tūrisma un rekreācijas resursi, ietekmēta piekrastes ainava.

Šobrīd vietējo pašvaldību teritorijas plānojumos spēkā esošās ciemu robežas, kas apstiprinātas atbilstoši Likuma 67. pantam, ir noteiktas, ņemot vērā Likuma 6. panta otrās daļas 1. punkta "b" apakšpunkta prasību iekļaut īpaši aizsargājamos biotopus. Ciemu teritorijās ir iekļautas plašas neapbūvētas teritorijas, kurās krasta kāpu aizsargjoslas sašaurināšana līdz 150 m neatbilstu tās izveides mērķim. Šādā gadījumā būtu jāpārvērtē ciemu platības, no tām izslēdzot līdz šim neapbūvētās teritorijas. Atbilstoši 2019. gada informācijai aptuveni 50 % krasta kāpu aizsargjoslas garuma atrodas piekrastes ciemos vai pilsētās.

Īpaši aizsargājamo biotopu iekļaušana krasta kāpu aizsargjoslā veicina to labvēlīga aizsardzības stāvokļa nodrošināšanu, kā to nosaka Padomes 1992. gada 21. maija Direktīva 92/43/EEK par dabisko dzīvotņu, savvaļas faunas un floras aizsardzību. Atbilstoši Ziņojumam Eiropas Komisijai par Eiropas Savienības nozīmes biotopu (dzīvotņu) un sugu aizsardzības stāvokli Latvijā[[3]](#footnote-4) lielākā daļa piekrastes un kāpu biotopu ir nelabvēlīgā aizsardzības stāvoklī. Izslēdzot no krasta kāpu aizsargjoslas īpaši aizsargājamos biotopus, tiktu apdraudētas (iznīcinātas) ievērojamas piekrastes un kāpu biotopu platības.

Viens no galvenajiem aizsargjoslas izveides mērķiem ir saglabāt meža aizsargfunkcijas un novērst erozijas procesu attīstību. Samazinot krasta kāpu aizsargjoslas platumu, pastāv risks zaudēt meža platības un palielināt potenciālās apbūves teritorijas, kas nākotnē tiktu pakļautas erozijas riskam. Pieļaujot būvniecību potenciāli erozijas apdraudētās teritorijās, valstij būtu jāuzņemas atbildība par riskiem. Latvijas pielāgošanās klimata pārmaiņām plānā laika posmam līdz 2030. gadam[[4]](#footnote-5) (2.2.1. apakšsadaļā) teikts, ka būvniecības un infrastruktūras plānošanas jomā klimata pārmaiņu radītie riski, kam Latvijā ir salīdzinoši ļoti augsta vai augsta īstenošanās varbūtība un lielākās negatīvākās sekas, ir uzplūdu radīto bojājumu pieaugums ēkām un ceļiem jūras piekrastē.

Valsts ilgtermiņa tematiskajā plānojumā Baltijas jūras piekrastes publiskās infrastruktūras attīstībai ietvertajos nosacījumos noteikts, ka apbūve piekrastē tiek plānota un veidota, ievērojot ilgtermiņa prognozes par klimata pārmaiņu ietekmi, krasta erozijas procesus un ainaviskās vērtības. Pētījumi un prognozes liecina, ka klimata pārmaiņu rezultātā notiek jūras vidējā ūdens līmeņa celšanās, palielinās silto ziemu skaits, kā arī vētru skaits un intensitāte, kas veicina straujāku erozijas procesu attīstību. Atbilstoši Ministru kabineta noteikumiem[[5]](#footnote-6), nosakot krasta kāpu aizsargjoslu, jāņem vērā krasta erozijas dinamika un, ja nepieciešams, jānosaka jaunas aizsargjoslu robežas, izdarot grozījumus teritorijas plānojumā.

Teritorijas attīstības plānošanas likumā noteiktais teritorijas plānošanas princips – nepārtrauktības princips – nosaka, ka teritorijas attīstību plāno nepārtraukti, elastīgi un cikliski, uzraugot šo procesu un izvērtējot jaunāko informāciju, zināšanas, vajadzības un iespējamos risinājumus. Pēc šā paša principa, izvērtējot jaunāko informāciju un zināšanas, nosakāma arī krasta kāpu aizsargjosla. Šobrīd Eiropas Savienības Kohēzijas fonda projekta "Priekšnosacījumu izveide labākai bioloģiskās daudzveidības saglabāšanai un ekosistēmu aizsardzībai Latvijā"[[6]](#footnote-7) ietvaros tiek veikta dabas vērtību inventarizācija jeb Eiropas Savienības nozīmes biotopu kartēšana, lai apzinātu dabisko dzīvotņu jeb biotopu sastopamību, izvietojumu un kvalitāti visā valsts teritorijā. Biotopu apzināšana notiek pēc Vides aizsardzības un reģionālās attīstības ministrijas apstiprinātas un Zemkopības ministrijas saskaņotas ES nozīmes biotopu izplatības un kvalitātes apzināšanas un darbu organizācijas metodikas. Šobrīd biotopu kartēšanas rezultātā iegūtā informācija par biotopu izplatību uzskatāma par jaunāko pieejamo informāciju, kura izmantojama, nosakot krasta kāpu aizsargjoslas platumu ciemu teritorijās. Vienlaikus izmantojama arī cita jaunākā zinātniski pamatotā informācija par piekrastes biotopu izplatību.

Ņemot vērā, ka situācija ir mainījusies un likumprojekts "Grozījumi Aizsargjoslu likumā" (Reģ. Nr. 779/Lp13) (turpmāk – likumprojekts), kurā no Likuma 6. panta tiek izslēgta prasība krasta kāpu aizsargjoslā ciemu teritorijā iekļaut īpaši aizsargājamos biotopus, ir pieņemts otrajā lasījumā, Ministru kabinets informē, ka neatbalsta šādas izmaiņas Likuma 6. pantā. Ievērojot minēto, Ministru kabinets aicina komisiju atkārtoti izvērtēt likumprojektā iekļauto priekšlikumu par izmaiņām Likuma 6. pantā un nepieļaut krasta kāpu aizsargjoslas sašaurināšanu ciemu teritorijā līdz 150 metriem, neņemot vērā īpaši aizsargājamos biotopus.

Pielikumā: Ministru kabineta 2021. gada 27. aprīļa sēdes protokola   
Nr. 36 32. § izraksts.

|  |  |  |
| --- | --- | --- |
| Ministru prezidents | (paraksts\*) | A. K. Kariņš |

\* Dokuments ir parakstīts ar drošu elektronisko parakstu

1. <https://likumi.lv/ta/id/42348-aizsargjoslu-likums> [↑](#footnote-ref-2)
2. <https://likumi.lv/ta/id/76990-grozijumi-aizsargjoslu-likuma> [↑](#footnote-ref-3)
3. <https://www.daba.gov.lv/lv/media/5696/download> [↑](#footnote-ref-4)
4. <https://likumi.lv/ta/id/308330-par-latvijas-pielagosanas-klimata-parmainam-planu-laika-posmam-lidz-2030-gadam> [↑](#footnote-ref-5)
5. <https://likumi.lv/ta/id/84548-baltijas-juras-un-rigas-juras-lica-piekrastes-aizsargjoslas-noteiksanas-metodika> [↑](#footnote-ref-6)
6. <https://www.daba.gov.lv/lv/projekts/dabas-skaitisana> [↑](#footnote-ref-7)